Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία του Συμβουλίου 70/220/ΕΟΚ σχετικά με τα μέτρα που πρέπει να ληφθούν κατά της ατμοσφαιρικής ρύπανσης από εκπομπές μηχανοκινήτων οχημάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

A. Στόχος της πρότασης

Στόχος της πρότασης είναι η τροποποίηση της οδηγίας 70/220/ΕΚ, όπως τροποποιήθηκε τελευταία με την οδηγία 1999/102/ΕΚ, ώστε να συμπληρωθούν οι οριακές τιμές εκπομπής σε χαμηλή θερμοκρασία που ισχύουν για οχήματα με κινητήρες επιβαλλόμενης ανάφλεξης. Η πρόταση προβλέπει οριακές τιμές σε χαμηλή θερμοκρασία που θα ισχύουν σε νέους τύπους ελαφρών επαγγελματικών οχημάτων (κατηγορία Ν1) κλάσεως βάρους ΙΙ (ανώτερης των 1 305 kg μέχρι και 1 760 kg) και κλάσεως βάρους ΙΙΙ (ανώτερης των 1 760 kg) που φέρουν κινητήρες επιβαλλόμενης ανάφλεξης. Η πρόταση εντάσσει επίσης στο πεδίο ισχύος της δοκιμής χαμηλής θερμοκρασίας νέους τύπους επιβατικών οχημάτων (κατηγορία M1) εφοδιασμένων με κινητήρες επιβαλλόμενης ανάφλεξης, σχεδιασμένων για τη μεταφορά περισσότερων των 6 ατόμων και επιβατικά αυτοκίνητα με κινητήρες επιβαλλόμενης ανάφλεξης, μέγιστης μάζας ανώτερης των 2 500 kg. Τέτοια επιβατικά αυτοκίνητα εξαιρούνταν προηγουμένως από το πεδίο ισχύος της δοκιμασίας χαμηλών θερμοκρασιών που προβλέπονταν στην οδηγία 70/220/ΕΟΚ, τροποποιημένης με την οδηγία 98/69/ΕΚ.

B. Νομική βάση

Τα μέτρα προτείνονται με βάση το άρθρο 95 της Συνθήκης της Ένωσης. Τα μέτρα αυτά αποτελούν μέρος ενός κοινοτικού συστήματος έγκρισης τύπου για επιβατικά αυτοκίνητα και ελαφρά επαγγελματικά οχήματα, η δε συμμόρφωση με το σύστημα αυτό θα είναι υποχρεωτική για τις νέες εγκρίσεις που εκδίδονται από τις εθνικές αρχές. Η νομοθετική αυτή ρύθμιση υποστηρίζεται πλήρως από τους ενδιαφερομένους παράγοντες της αγοράς.

Το κείμενο υπόκειται στη συμφωνία του ΕΟΧ.

Γ. Ιστορικό

Η καταλυτική εξάτμιση επιτυγχάνει κάποια μείωση των εκπομπών αμέσως μετά την εκκίνηση ενός οχήματος και βαθμιαία περιορίζει τις εκπομπές όσο το σύστημα θερμαίνεται. Ωστόσο, ο καταλύτης παίρνει κάποιο χρονικό διάστημα για να επιτύχει την ιδανική θερμοκρασία, δηλαδή τη θερμοκρασία στην οποία αυτός είναι αρκετά θερμός για να περιορίσει κατά τον καλύτερο δυνατό τρόπο τις εκπομπές ρύπων. Ο αισθητήρας οξυγόνου (ή λάμδα), που ελέγχει τη σχέση αέρα-καυσίμου σε στοιχειομετρικά επίπεδα, όπως απαιτείται για την καλύτερη δυνατή απόδοση του καταλύτη, επηρεάζεται επίσης από τη θερμοκρασία.

Η ενέργεια που απαιτείται για να θερμανθεί ο αισθητήρας λάμδα ώστε να φθάσει σε θερμοκρασία λειτουργίας, είναι μικρότερη από αυτήν του καταλύτη, αλλά ο χρόνος που χρειάζεται για να επιτευχθεί η καλύτερη δυνατή θερμοκρασία του καταλύτη εξαρτάται από ορισμένους παράγοντες. Για παράδειγμα, το μεγάλο φάσμα συνθηκών λειτουργίας ενός οχήματος μπορεί να αφορά α) όχημα που ξεκινά ένα κρύο χειμωνιάτικο πρωινό και μπαίνει αμέσως σε αστική κυκλοφορία στάσεων-εκκινήσεων, ή β) όχημα που ξεκινά ένα ζεστό καλοκαιρινό πρωινό και μπαίνει αμέσως σε καθεστώς υψηλών ταχυτήτων στον αυτοκινητόδρομο. Τόσο διαφορετικές συνθήκες σαφώς επηρεάζουν άνισα τον χρόνο που χρειάζεται η μηχανή για να θερμανθεί, τον ρυθμό αύξησης της θερμοκρασίας εξάτμισης και επομένως το ποσοστό μεταφοράς θερμότητας μεταξύ των αερίων εξάτμισης και του καταλύτη (και του αισθητήρα λάμδα).

Είναι πολύ γνωστό ότι πολλές από τις μετακινήσεις στις αστικές περιοχές είναι πολύ σύντομες για να μπορεί ο καταλύτης γρήγορα να επιτύχει την ιδανική του θερμοκρασία. Κατά τη διάρκεια τέτοιων μετακινήσεων οι εκπομπές στο σωλήνα εξάτμισης φτάνουν σε σχετικά υψηλά επίπεδα σε ό,τι αφορά τη σχέση g/km. Πράγματι το μεγαλύτερο ποσό εκπομπών στο σωλήνα εξάτμισης ενός οχήματος ελευθερώνεται κατά τη διάρκεια της φάσης θέρμανσης του καταλύτη. Για να μπορούν να περιοριστούν οι συνολικές εκπομπές ανά μετακίνηση, θα πρέπει να μειωθεί ο χρόνος επίτευξης της κατάλληλης θερμοκρασίας του καταλύτη.

Με στόχο την υιοθέτηση μιας δοκιμής στην οποία προβλέπονται συνθήκες άμεσα επηρεάζουσες την καλύτερη δυνατή λειτουργία του καταλύτη, η οδηγία 70/220/ΕΟΚ, όπως τροποποιήθηκε με την οδηγία 98/69/ΕΚ, εισήγαγε μια δοκιμή χαμηλής θερμοκρασίας για τη μέτρηση εκπομπών μονοξειδίου του άνθρακα (CO) και υδρογονανθράκων (HC). Η δοκιμασία αυτή χαμηλής θερμοκρασίας εκτελείται σε θερμοκρασία -7Ί Κελσίου στο τμήμα 1 του αστικού κύκλου οδήγησης (που αποτελείται από 4 επαναλήψεις ενός στοιχειώδους αστικού κύκλου) σύμφωνα με την εικόνα III.1.1. του παραρτήματος ΙΙΙ, προσάρτημα 1 της οδηγίας 70/220/ΕΟΚ.

Η οδηγία 98/69/ΕΚ περιορίζει το πεδίο εφαρμογής της δοκιμής χαμηλών θερμοκρασιών σε νέους τύπους αυτοκινήτων της κατηγορίας N1 κλάσεως βάρους I (μικρότερα ή ίσα προς 1 305 kg), σε οχήματα με κινητήρες επιβαλλόμενης ανάφλεξης και σε νέους τύπους αυτοκινήτων της κατηγορίας M1, εξαιρουμένων των οχημάτων που μπορούν να μεταφέρουν περισσότερα από έξι άτομα και σε οχήματα των οποίων η μέγιστη μάζα υπερβαίνει τα 2 500 kg. Οι ισχύουσες οριακές τιμές για τη δοκιμασία χαμηλών θερμοκρασιών είναι 15 g/km για το CO και 1,8 g/km για τους HC, εφαρμόζονται δε σε όλους τους νέους τύπους των εν λόγω οχημάτων από 1ης Ιανουαρίου 2002 (οι οριακές τιμές ισχύουν για όλους τους τύπους των οχημάτων αυτών από 1ης Ιανουαρίου 2006).

Στο άρθρο 3 (1) της οδηγίας 98/69/ΕΚ ζητείται να υποβάλει η Επιτροπή πρόταση με την οποία θα επιβεβαιώνονται τα όρια εκπομπής σε χαμηλή θερμοκρασία που ισχύουν για τα οχήματα της κατηγορίας N1, κλάση ΙΙ και ΙΙΙ εξοπλισμένα με κινητήρες επιβαλλόμενης ανάφλεξης, όπως ορίζεται στο τμήμα 5.3.5. του παραρτήματος Ι της οδηγίας 98/69/ΕΚ. Τέτοιες οριακές τιμές θα πρέπει να ισχύουν σε [νέους τύπους] τέτοια οχήματα όχι αργότερα από το 2003.

Δ. Εμπλοκή των ενδιαφερομένων μερών

1. Η θέση των κρατών μελών

Εμπειρογνώμονες από τα κράτη μέλη ενημερώθηκαν για το περιεχόμενο της πρότασης αυτής μέσω της συμβουλευτικής ομάδας της Επιτροπής: Ομάδα για τις Εκπομπές Αυτοκινήτων Οχημάτων (MVEG). Η πλειοψηφία των εμπειρογνωμόνων υποστηρίζει την πρόταση.

2. Η Θέση του εισηγητή του Κοινοβουλίου

[....]

3. Η Θέση της βιομηχανίας

Η βιομηχανία αυτοκινήτων έλαβε μέρος ευθύς εξ αρχής στις συζητήσεις και συνέβαλε σημαντικά στην παροχή των σχετικών δεδομένων από τις δοκιμές. Η βιομηχανία υποστηρίζει την πρόταση της Επιτροπής.

E. Βάση και περιεχόμενο της πρότασης

Περιορισμένος αριθμός των σήμερα κατασκευαζομένων οχημάτων της κατηγορίας N1 κλάση II και III και «βαρέων» οχημάτων της κατηγορίας M1 που όλα φέρουν κινητήρες επιβαλλόμενης ανάφλεξης, δοκιμάστηκαν σε κανονικές συνθήκες θερμοκρασίας (περίπου 22Ί Κελσίου) και σε χαμηλές θερμοκρασίες -7Ί Κελσίου. Από τα αποτελέσματα των δοκιμών αυτών προσδιορίστηκαν οι σχέσεις μεταξύ εκπομπών CO και HC σε κανονικές θερμοκρασίες και εκπομπών CO και HC σε χαμηλές θερμοκρασίες. Με βάση τα στοιχεία αυτά υπολογίστηκαν τα αντίστοιχα όρια εκπομπής σε χαμηλή θερμοκρασία από τα όρια εκπομπής σε χαμηλή θερμοκρασία που ισχύουν στα οχήματα της κατηγορίας M1 και της κατηγορίας N1 κλάση Ι, όπως ορίζονταν στο τμήμα 5.3.5.2. του παραρτήματος Ι της οδηγίας 98/69/ΕΚ. Τα εν λόγω δεδομένα των δοκιμών δείχνουν σαφή διαφορά μεταξύ εκπομπών των οχημάτων της κλάσης ΙΙ και της κλάσης ΙΙΙ· επομένως πρέπει να εφαρμοστούν διαφορετικά όρια για τις δύο κλάσεις βάρους των οχημάτων.

Οι τύποι οχημάτων που υπόκεινται στην παρούσα πρόταση - κατηγορία N1 κλάση II και III οχημάτων με κινητήρες επιβαλλόμενης ανάφλεξης - πωλούνται σε μικρούς αριθμούς στην Ε. Η μεγάλη πλειοψηφία των οχημάτων αυτών φέρει κινητήρες ντήζελ. Για να συμμορφωθούν με τα όρια εκπομπής σε χαμηλή θερμοκρασία, τα οχήματα αυτά που έχουν κινητήρες επιβαλλόμενης ανάφλεξης, χρειάζονται παραπέρα προσπάθειες και μηχανικό εξοπλισμό που ασφαλώς θα δημιουργήσει πρόσθετο κόστος στον κατασκευαστή. Ωστόσο, είναι εύλογο ότι θα υπάρξουν περαιτέρω πρόοδοι στα συστήματα ελέγχου των εκπομπών για τους τύπους αυτούς των οχημάτων μέχρις ότου ισχύσουν τα εν λόγω μέτρα, και έτσι μπορούν στην πράξη να προταθούν χαμηλότερες οριακές τιμές από αυτές που υπολογίστηκαν με την εν λόγω μέθοδο.

Επομένως, απαντώντας στην εντολή που δίδεται με το άρθρο 3(1) και το τμήμα 5.3.5. του παραρτήματος Ι της οδηγίας 98/69/ΕΚ, η Επιτροπή συνιστά να προταθούν όρια εκπομπής σε χαμηλή θερμοκρασία για το CO και τους HC στα εξής οχήματα που διαθέτουν κινητήρες επιβαλλόμενης ανάφλεξης:

-Οχήματα κατηγορίας N1 κλάσης βάρους II (ανώτερης των 1 305 kg μέχρι και 1 760 kg)·

-Κατηγορία N1 για κλάση βάρους III (ανώτερης των 1 760 kg).

Τα οχήματα της κατηγορίας M1 που μπορούν να μεταφέρουν περισσότερα από 6 άτομα και οχήματα των οποίων η μέγιστη μάζα υπερβαίνει τα 2 500 kg, που προηγουμένως εξαιρούνταν, εμπίπτουν τώρα στις διατάξεις των δοκιμών χαμηλής θερμοκρασίας.

Επιπλέον, και για να ευθυγραμμιστεί με τη δοκιμή των εκπομπών στο σωλήνα εξάτμισης, η δοκιμή χαμηλής θερμοκρασίας θα ισχύει για οχήματα της κατηγορίας M ή N που φέρουν κινητήρες επιβαλλόμενης ανάφλεξης και έχουν μάζα μη υπερβαίνουσα τα 3 500 kg.

Οι προτεινόμενες οριακές τιμές χαμηλής θερμοκρασίας για οχήματα της κατηγορίας N1 κλάση II και III, παρουσιάζονται με έντονα γράμματα στον παρακάτω πίνακα:

>ΘΕΣΗ ΠIΝΑΚΑ>

Από 1ης Ιανουαρίου 2003, θα ισχύουν οι οριακές αυτές τιμές σε νέους τύπους οχημάτων της κατηγορίας N1 κλάση II και III, φέροντα κινητήρα επιβαλλόμενης ανάφλεξης και οχήματα της κατηγορίας M1 με κινητήρα επιβαλλόμενης ανάφλεξης τα οποία μπορούν να μεταφέρουν περισσότερα από έξι άτομα ή έχουν μέγιστη μάζα ανώτερη των 2 500 kg.

Ενώ στην οδηγία 70/220/ΕΟΚ, τροποποιημένης με την οδηγία 98/69/ΕΚ, εφαρμόζονταν η δοκιμή χαμηλής θερμοκρασίας σε οχήματα εφοδιασμένα με κινητήρα επιβαλλόμενης ανάφλεξης, πρέπει να υπάρχει διάκριση μεταξύ οχημάτων που χρησιμοποιούν μόνο βενζίνη ή μόνο αέριο καύσιμο, όπως υγραέριο (LPG) ή φυσικό αέριο (NG) ή χρησιμοποιούν και βενζίνη και LPG ή φυσικό αέριο NG.

Προτείνεται, σχετικά, να εξαιρούνται από τη δοκιμή χαμηλής θερμοκρασίας τα οχήματα που χρησιμοποιούν μόνο κάποιο αέριο καύσιμο (LPG ή NG). Επιπλέον, οχήματα που μπορούν να χρησιμοποιήσουν και βενζίνη και αέριο καύσιμο, αλλά όπου το σύστημα βενζίνης χρησιμοποιείται μόνο για περιπτώσεις ανάγκης ή μόνο για την εκκίνηση και όπου το ρεζερβουάρ της βενζίνης δεν μπορεί να περιέχει περισσότερα από 15 λίτρα, θα θεωρούνται ως οχήματα που κινούνται μόνο με αέριο καύσιμο και επομένως θα εξαιρούνται από την δοκιμή χαμηλής θερμοκρασίας.

Οχήματα που κινούνται με βενζίνη και LPG ή NG θα ελέγχονται, σε ό,τι αφορά τη δοκιμή χαμηλής θερμοκρασίας, μόνο ως προς τη βενζίνη.

ΣΤ. Επικουρικότητα

1. Στόχος των προτεινόμενων μέτρων αναφορικά με τις υποχρεώσεις που έχει αναλάβει η Επιτροπή

Ο στόχος των μέτρων είναι να προσαρμοστούν τα υπάρχοντα μέτρα στην τεχνική πρόοδο καθώς επίσης και στις νέες γνώσεις στον τομέα του περιβάλλοντος. Τα εν λόγω υπάρχοντα μέτρα συνέβαλαν σημαντικά στην επιτυχημένη εναρμόνιση της κοινοτικής αγοράς οχημάτων μετά το 1988. Η προσαρμογή τους ζητείται ρητά με την οδηγία 98/69/ΕΚ και αποτελεί στοιχείο μιας γενικότερης συναίνεσης που επέτρεψε τη θέσπιση της προηγούμενης οδηγίας.

2. Αρμοδιότητα της Κοινότητας και των κρατών μελών

Με την οδηγία του Συμβουλίου 89/458/ΕΟΚ, η Κοινότητα αποφάσισε να εναρμονίσει όλες τις απαιτήσεις σχετικά με τις εκπομπές προκειμένου για την έγκριση κυκλοφορίας νέων οχημάτων, με βάση μια σφαιρική εναρμόνιση. Το ζήτημα είναι επομένως αποκλειστικής αρμοδιότητας της Κοινότητας.

3. Μορφές δράσης για την Κοινότητα

Η μόνη ρεαλιστική μορφή δράσης είναι η θέσπιση νομοθεσίας μέσω οδηγίας ή κανονισμού. Ως χωριστή οδηγία που επιτρέπει την εφαρμογή της έγκρισης τύπου ΕΚ που προβλέπονταν με την οδηγία 70/156/ΕΟΚ, τελευταία τροποποιημένης με την οδηγία 98/91/ΕΚ, η πρόταση υιοθετεί τις ενδεδειγμένες νομικές απαιτήσεις που χρειάζονται για τον κλάδο.

4. Προσέγγιση γενικών στόχων - Εκτέλεση από τα κράτη μέλη

Χρειάζεται μια ενιαία εμπεριστατωμένη οδηγία που θα συμβιβάζεται με τις απαιτήσεις της οδηγίας πλαισίου 70/156/ΕΟΚ, όπως τροποποιήθηκε με την οδηγία 98/91/ΕΚ.

Ζ. Συμπεράσματα

Η παρούσα πρόταση οδηγίας του Ευρωπαϊκού Κοινοβουλίου και του Συμβουλίου εξασφαλίζει τον υψηλότερο βαθμό περιβαλλοντικής προστασίας ενώ ταυτόχρονα συμπλέει με μια οικονομικά υγιή σφαιρική προσέγγιση και με ρεαλιστικές τεχνικές δυνατότητες.

Η πρόταση θα συμβάλει στην καλύτερη προστασία της δημόσιας υγείας μέσα στην Κοινότητα, θέτοντας φιλόδοξους αλλά ρεαλιστικούς στόχους, ενώ ταυτόχρονα θα προσφέρει επαρκές χρονικό διάστημα στην αυτοκινητοβιομηχανία και τις βιομηχανίες εξαρτημάτων, να αναπτύξουν και εφαρμόσουν τις απαραίτητες για τον σκοπό αυτό τεχνολογίες.

2000/0211 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί την οδηγία του Συμβουλίου 70/220/ΕΟΚ σχετικά με τα μέτρα που πρέπει να ληφθούν κατά της ατμοσφαιρικής ρύπανσης από εκπομπές μηχανοκινήτων οχημάτων

(Κείμενο ενδιαφέροντος ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη ίδρυσης της Ευρωπαϊκής Κοινότητας και ιδιαίτερα το άρθρο 95 αυτής,

την πρόταση της Επιτροπής [1],

[1] ΕΕ αριθ. C

τη γνώμη της Οικονομικής και Κοινωνικής Επιτροπής [2],

[2] ΕΕ αριθ. C

ενεργώντας σε συμφωνία με τη διαδικασία που προβλέπεται στο άρθρο 251 της Συνθήκης [3],

[3] Γνώμη του Ευρωπαϊκού Κοινοβουλίου της...., κοινή θέση του Συμβουλίου της.... Και απόφαση του Ευρωπαϊκού Κοινοβουλίου της.....

Εκτιμώντας τα εξής:

(1) Η οδηγία του Συμβουλίου 70/220/ΕΟΚ της 20ης Μαρτίου 1970 σχετικά με την προσέγγιση των νομοθεσιών των κρατών μελών για τα μέτρα που πρέπει να ληφθούν κατά της ατμοσφαιρικής ρύπανσης από εκπομπές οχημάτων [4], όπως τελευταία τροποποιήθηκε με την οδηγία της Επιτροπής 1999/102/ΕΚ [5] αποτελεί μια από τις επιμέρους οδηγίες δυνάμει της διαδικασίας εγκρίσεως τύπου, που προβλέπονταν στην οδηγία του Συμβουλίου 70/156/ΕΟΚ της 6ης Φεβρουαρίου 1970, σχετικά με την προσέγγιση των νομοθεσιών των κρατών μελών για την έγκριση τύπου αυτοκινήτων οχημάτων και των ρυμουλκουμένων τους [6], όπως τελευταία τροποποιήθηκε με την οδηγία 98/91/ΕΚ του Ευρωπαϊκού Κοινοβουλίου και του Συμβουλίου [7].

[4] ΕΕ αριθ. L76, 6.4.1970, σ.1.

[5] ΕΕ αριθ. L334, 28.12.1999, σ.43.

[6] ΕΕ αριθ. L42, 23.2.1970, σ.1.

[7] ΕΕ αριθ. L11, 16.1.1999, σ.25.

(2) Η οδηγία 70/220/ΕΟΚ, όπως τροποποιήθηκε με την οδηγία 98/69/ΕΚ [8], εισήγαγε ειδικά όρια εκπομπών για το μονοξείδιο του άνθρακα και τους υδρογονάνθρακες σε συνδυασμό με μια νέα δοκιμασία μέτρησης των εκπομπών αυτών σε χαμηλές θερμοκρασίες, ώστε να υπάρχει προσαρμογή του συστήματος ελέγχου εκπομπών για οχήματα της κατηγορίας M1 και της κατηγορίας N1 κλάση I με κινητήρες επιβαλλόμενης ανάφλεξης, σε συνθήκες περιβάλλοντος που απαντώνται στην πράξη.

[8] ΕΕ αριθ. L350, 28.12.1998, σ.1.

(3) Η Επιτροπή καθόρισε τα ενδεδειγμένα όρια εκπομπών χαμηλής θερμοκρασίας για οχήματα της κατηγορίας N1 κλάση II και III με κινητήρες επιβαλλόμενης ανάφλεξης. Επιβάλλεται τώρα επίσης να περιληφθούν στο πεδίο εφαρμογής της δοκιμής σε χαμηλή θερμοκρασία, οχήματα της κατηγορίας M1 με κινητήρες επιβαλλόμενης ανάφλεξης, προοριζόμενα για μεταφορά περισσότερων των έξι ατόμων καθώς και οχήματα της κατηγορίας M1 με κινητήρες επιβαλλόμενης ανάφλεξης των οποίων η μέγιστη μάζα υπερβαίνει τα 2 500 kg, που προηγουμένως εξαιρούνταν.

(4) Λόγω των ιδιαιτέρων χαρακτηριστικών εκπομπής, επιβάλλεται να εξαιρούνται οχήματα με κινητήρες επιβαλλόμενης ανάφλεξης που κινούνται μόνο με αέριο καύσιμο (LPG ή NG) για τη δοκιμή χαμηλής θερμοκρασίας. Οχήματα στα οποία το σύστημα βενζίνης χρησιμοποιείται σε περιπτώσεις ανάγκης ή μόνο για την εκκίνηση και όπου το ρεζερβουάρ βενζίνης δεν μπορεί να περιέχει περισσότερα από 15 λίτρα, πρέπει να θεωρούνται ως οχήματα που κινούνται μόνο με αέριο καύσιμο.

(5) Πρέπει να ευθυγραμμιστεί η δοκιμή για εκπομπές σε χαμηλή θερμοκρασία με τη δοκιμασία για εκπομπές σε κανονικές συνθήκες περιβάλλοντος. Η δοκιμασία σε χαμηλή θερμοκρασία περιορίζεται λοιπόν σε οχήματα της κατηγορίας M και N με μέγιστη μάζα μη υπερβαίνουσα τα 3 500 kg.

(6) Η οδηγία 70/220/ΕΟΚ πρέπει να τροποποιηθεί αναλόγως.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα I και VII της οδηγίας 70/220/ΕΟΚ τροποποιούνται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση τους με την οδηγία της 30 Ιουνίου 2001. Ενημερώνουν κατόπιν την Επιτροπή σχετικά.

Κατά τη θέσπιση των εν λόγω διατάξεων τα κράτη μέλη παραπέμπουν στην παρούσα οδηγία ή τις συνοδεύουν με μια τέτοια παραπομπή με την ευκαιρία της επίσημης δημοσίευσής τους. Τα κράτη μέλη καθορίζουν τον τρόπο κατά τον οποίο αναγράφεται η εν λόγω παραπομπή.

2. Τα κράτη μέλη γνωστοποιούν στην Επιτροπή τα κείμενα των κυρίων διατάξεων της εθνικής νομοθεσίας που θεσπίζουν στον τομέα που καλύπτεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την [τρίτη] ημέρα μετά την δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ Ι ΤΗΣ ΟΔΗΓΙΑΣ 70/220/ΕΟΚ

1. Το μέρος 5.3.5 τροποποιείται ως εξής:

Η υποσημείωση 1 διαγράφεται.

2. Το μέρος 5.3.5.1 αντικαθίσταται από το εξής κείμενο:

'5.3.5.1. Η δοκιμή αυτή πρέπει να εκτελείται σε όλα τα οχήματα της κατηγορίας M1 και N1 που είναι εφοδιασμένα με κινητήρα επιβαλλόμενης ανάφλεξης με εξαίρεση τα οχήματα που χρησιμοποιούν μόνο αέριο καύσιμο (LPG ή NG). Τα οχήματα που μπορούν να κινηθούν και με βενζίνη και με αέριο καύσιμο, αλλά όπου το σύστημα βενζίνης χρησιμοποιείται μόνο σε περιπτώσεις ανάγκης ή για την εκκίνηση και στα οποία το ρεζερβουάρ βενζίνης δεν μπορεί να περιέχει περισσότερα των 15 λίτρων, θα θεωρούνται ως οχήματα που κινούνται μόνο με αέριο καύσιμο, σε ό,τι αφορά την δοκιμή τύπου VI.

Οχήματα που μπορούν να κινηθούν με βενζίνη και LPG ή NG θα ελέγχονται στην δοκιμή τύπου VI μόνο για τη βενζίνη.

Από 1ης Ιανουαρίου 2002, το μέρος αυτό εφαρμόζεται σε νέους τύπους οχημάτων των κατηγοριών M1 και N1 κλάση I, εξαιρουμένων των οχημάτων που έχουν κατασκευαστεί για μεταφορά περισσότερων των έξι ατόμων και οχήματα των οποίων η μέγιστη μάζα υπερβαίνει τα 2 500 kg.

Από 1ης Ιανουαρίου 2003, το μέρος αυτό εφαρμόζεται σε νέους τύπους οχημάτων της κατηγορίας N1 κλάση II και III και για οχήματα κατασκευασμένα για τη μεταφορά περισσότερων των έξι ατόμων και τα οχήματα των οποίων η μέγιστη μάζα υπερβαίνει τα 2 500 kg.'

3. Ο πίνακας του τμήματος 5.3.5.2 αντικαθίσταται από τον εξής πίνακα:

>ΘΕΣΗ ΠIΝΑΚΑ>

ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ VII ΤΗΣ ΟΔΗΓΙΑΣ 70/220/ΕΟΚ

4. Η πρώτη φράση του μέρους 1 τροποποιείται ως εξής:

'1. Το παράρτημα αυτό εφαρμόζεται μόνον σε οχήματα με κινητήρες επιβαλλόμενης ανάφλεξης όπως ορίζεται στο μέρος 5.3.5 του παραρτήματος I.'

5. Η πρώτη φράση του μέρους 2.1.1 τροποποιείται ως εξής:

'2.1.1. Στο παρόν κεφάλαιο εξετάζεται ο εξοπλισμός ο απαιτούμενος για δοκιμές εκπομπής καυσαερίων χαμηλής θερμοκρασίας περιβάλλοντος σε οχήματα εξοπλισμένα με κινητήρες επιβαλλόμενης ανάφλεξης, όπως ορίζεται στο μέρος 5.3.5 του παραρτήματος Ι.'

6. Διαγράφεται η υποσημείωση (1) του μέρους 4.3.3.